หุ้นแรงข่าวดีหลายเด้ง
แบงก์หรูเกินคาด&#8216;ยิ่งลักษณ์&#8217;นายกฯตปท.ลุยซื้อ2พันล.
19 ส.ค. 2554

แบงก์หรูเกินคาด‘ยิ่งลักษณ์’นายกฯตปท.ลุยซื้อ2พันล.
หุ้นไทยวิ่งแรงนำเอเชีย รับข่าวดี กำไรธนาคารทะยานเกินคาด การเมืองราบรื่น ลุ้นทะลุ 1,100 จุด ต่างชาติ พลิกกลับมาไล่ซื้อ 2,893 ล้านบาท 
นักลงทุนเฮโลไล่ซื้อหุ้นธนาคารพาณิชย์ขนาดใหญ่ หลังจากธนาคารกสิกรไทย (SCB) โชว์ตัวกำไรไตรมาส 2 และรวมครึ่งปีแรกสูงกว่าตลาดคาด ทำให้นักวิเคราะห์แห่ปรับเป้าประมาณการกำไรทั้งปีนี้และราคาเป้าหมาย และตลาดคาดหวังว่าธนาคารไทยพาณิชย์ (SCB) และธนาคารกรุงเทพ (BBL) จะมีกำไรสุทธิโดดเด่นเช่นเดียวกัน 
ทั้งนี้ ตลาดเก็งว่าคณะกรรมการการเลือกตั้ง (กกต.) ประกาศรับรองคุณสมบัติการเป็น สส.ของ น.ส.ยิ่งลักษณ์ ชินวัตร ก็มีส่วนสนับสนุนดัชนีหุ้นขึ้นไปปิดที่ 1,096.77 จุด เพิ่มขึ้น 12.83 จุด หรือ 1.18% มูลค่าการซื้อขาย 37,194 ล้านบาท 
ขณะเดียวกัน นักลงทุนต่างชาติกลับซื้อก้อนใหญ่ถึง 2,893 ล้านบาท ผสมสถาบันซื้อ 507 ล้านบาท พอร์ต บล.ซื้อ 1,111 ล้านบาท ส่วนรายย่อยขาย 4,511 ล้านบาท
ธนาคารไทยพาณิชย์ (SCB) ประกาศกำไรสุทธิไตรมาส 2 ปีนี้ที่ 8,100 ล้านบาท เพิ่มขึ้นถึง 53% จากช่วงเวลาเดียวกันของปีที่แล้ว ซึ่งเป็นกำไรสุทธิที่สูงเป็นประวัติการณ์อีกครั้ง หลังจากไตรมาสแรกของปีได้ทำมาแล้ว 
ด้านรายได้ดอกเบี้ยสุทธิเพิ่มขึ้นจากการที่สินเชื่อขยายตัวถึง 21.1% รายได้ที่ไม่ใช่ดอกเบี้ยเพิ่มขึ้นเพิ่ม 36.4% โดยเฉพาะจากรายรับประกันภัย
สำหรับผลงานงวดครึ่งปีแรกมีกำไรสุทธิที่ 2.11 หมื่นล้านบาท เพิ่มขึ้น 81.2% จากครึ่งแรกของปี 2553 
นายวิชิต สุรพงษ์ชัย ประธานกรรมการ บริหาร กล่าวว่า ธนาคารมีความสามารถในการทำกำไรที่สูงต่อเนื่อง ตอกย้ำถึงศักยภาพที่จะเดินต่อไปในอนาคต
นายสุภัค ศิวะรักษ์ กรรมการผู้จัดการใหญ่และประธานเจ้าหน้าที่บริหาร ธนาคารซีไอเอ็มบี ไทย หรือ CIMBT เปิดเผยว่า 6 เดือนแรกปีนี้ ธนาคารมีกำไรสุทธิ 536 ล้านบาท ลดลง 177 ล้านบาท หรือ 24.9% จากงวดเดียวกันปี 2553 เพราะปีนี้ไม่มีกำไรพิเศษจากการขายอาคารสำนักงานใหญ่ที่สาทร และกำไรจากการขายหุ้นในบริษัทย่อย
“กำไรของธนาคารจะเพิ่มขึ้น 160% หากหักกำไรพิเศษเหล่านี้ออกแล้ว” นายสุภัค กล่าว
ด้านธนาคารทหารไทย (TMB) มีกำไรสุทธิงวด 6 เดือนปีนี้ที่ 2,302 ล้านบาท เพิ่มขึ้นจากงวดเดียวกันของปีก่อนที่ 1,659.11 ล้านบาท ขณะที่งวดไตรมาส 2 มีกำไรสุทธิ 1,202 ล้านบาท เพิ่มขึ้นจากงวดเดียวกันของปีก่อนที่มีกำไรสุทธิ 865.56 ล้านบาท 
บล.เอเซีย พลัส คาดว่ากำไรสุทธิที่ดีขึ้นเกินคาดของธนาคารพาณิชย์จะผลักดันดัชนีให้ขึ้นไปแตะที่ 1,100 จุดได้ 
สำหรับแนวโน้มกลุ่มธนาคารพาณิชย์ในช่วงครึ่งปีหลังยังคงเติบโตต่อเนื่องเนื่องจากสินเชื่อจะโตขึ้นทุกกลุ่ม รวมถึงรายได้ค่าธรรมเนียมแม้จะมีการแทรกแซงจากรัฐ และอัตราดอกเบี้ยเงินกู้ที่ยังคงสูงกว่าดอกเบี้ยเงินฝาก